Grundfirskar konur sigursælar á Vesturlandsmótinu í golfi Hið árlega Vesturlandsmót kvenna í golfi var haldið á Víkurvelli í Stykkishólmi sl. laugardag . Veðurspáin fyrir laugardaginn var ekki góð , en 32 konur létu hana ekki hafa áhrif á sig og léku 18 holur í prýðilegu veðri í Hólminum . Mótið er sveitakeppni klúbbanna þar sem þær fjórar skipa sveit hvers klúbbs sem eru með besta skorið . Í sveitakeppninni hafði sveit Golfklúbbsins Vestarr í Grundarfirði sigur annað árið í röð . Sveitina skipuðu þær Anna María Reynisdóttir , Bryndís Theódórsdóttir , Guðrún Björg Guðjónsdóttir og Kristín Pétursdóttir . Sveit Mostra í Stykkishólmi varð í öðru sæti og sveit Golfklúbbs Borgarness í því þriðja . Í punktakeppninni urðu úrslitin þau að Kristín Pétursdóttir GVG fékk 35 punkta og þær Íris Jónasdóttir GJÓ og Guðrún Björg Guðjónsdóttir GVG fengu 34 punkta hvor . Einnig voru veitt verðlaun fyrir höggleik án forgjafar . Anna María Reynisdóttir GVG lék best á 89 höggum og er því Vesturlandsmeistari kvenna 2013 . Í öðru sæti varð Auður Kjartansdóttir GMS á 91 höggi og Hugrún Elíasdóttir úr GVG varð þriðja á 92 höggum . Að loknu mótinu var kvöldverður um borð í Særúnu í Stykkishólmshöfn þar sem verðlaun voru afhent og keppendur áttu saman skemmtilega kvöldstund . Fjölmörg fyrirtæki í Stykkishólmi og víðar af Vesturlandi styrktu mótið með því að gefa verðlaun og vilja konurnar í Golfklúbbnum Mostra , sem héldu mótið að þessu sinni , þakka fyrir þann stuðning .